I grundspillets fjerdesidste kamp satte Aalborg Pirates modstanderne fra Rødovre fuldstændig til vægs.

Det var top mod bund i Metalligaen, der mødtes i Gigantium fredag aften. Det suveræne tophold, Aalborg Pirates tog imod Rødovre, og slutcifrene 6-0 vidner også om en betydelig klasseforskel. Allerede efter 7 minutter kom Pirates foran første gang ved Christopher Frederiksen, men det var for alvor i anden periode, at piraterne viste klassen. Med fem scoringer på under ti minutter i anden periode slog hjemmehodlet godt og grundigt fast, hvem der er ligaens bedste, få runder inden holdene tager hul på slutspillet. Aalborg Pirates fører Metalligaen med 85 point, det er seks mere end Odense, som dog er en kamp bagud og først spiller lørdag.